Demi-Leigh groet as Mej.Heelal: ‘Dankie is nie genoeg nie’Vandag is die laaste dag van Demi-Leigh Nel-Peters se termyn as Mej. Heelal (16 Desember 2018). Foto: Instagram Vandag is die laaste dag van Demi-Leigh Nel-Peters, ŉ jong vrou van Sedgefield in die Wes-Kaap, se termyn as Mej. Heelal. Nel-Peters sal binne ŉ paar uur die gesogte kroon aan haar opvolger oorhandig wanneer die kroningsgeleentheid in die Impact-arena in Bangkok, Thailand, plaasvind. Kaartjies vir dié geleentheid wissel van 2 500 Thai baht (sowat R1 000) tot 50 000 baht (ongeveer R22 000). Nel-Peters (23) het vanoggend ŉ foto op Instagram geplaas van haar in ŉ geblomde japon met die woorde “Miss Universe” agterop. “Goeiemore heelal! Dit is my laaste dag as Mej. Heelal,” het sy onderaan geskryf. Nel-Peters sê om “dankie” te sê is net nie genoeg om haar jaar as Mej. Heelal te beskryf nie. “Hierdie was so ŉ ongelooflike ervaring, ŉ unieke jaar en een wat ek weet ek nooit weer sal hê nie. Ek is so dankbaar teenoor elke enkele persoon wat hierdie jaar vir my die moeite werd gemaak het, wat saam met my op hierdie reis gekom het en hierdie die ongelooflikste jaar waarvoor ek ooit kon wens gemaak het.” Die beeldskone Tamaryn Green (24) sal Suid-Afrika op vanjaar se Mej. Heelal-kompetisie verteenwoordig. Foto: Facebook Nel-Peters stap nie net met ŉ skatkis vol herinneringe weg van haar jaar as inwoner van New York nie, maar ook met ŉ nuwe liefde aan haar sy. Sy het tydens haar jaar as Mej. Heelal ŉ verhouding aangeknoop met Tim Tebow (31), ŉ beroepsbofbalspeler en die liefde tussen die twee blom behoorlik. Die beeldskone Tamaryn Green (24) sal Suid-Afrika op vanjaar se Mej. Heelal-kompetisie verteenwoordig en die Mej. Suid-Afrika-organisasie het gesê hy hoop vir ’n agtereenvolgende oorwinning by dié skoonheidskompetisie nadat Nel-Peters in 2017 die kroon gewen het. Slegs Venezuela kon dit nog ooit regkry om twee agtereenvolgende jare dié kompetisie te wen, toe die land in 2008 én 2009 gewen het. Green het vanoggend ŉ foto van haarself as ŉ jong dogtertjie op haar Instagram-profiel gedeel met ŉ boodskap aan haar jonger self. “Jy sal deur moeilike tye gaan en jy sal talle kere misluk, maar jy sal altyd weer opstaan, want jou geloof is sterker en jou geloof in jouself sal een dag net so sterk wees,” het sy geskryf. “Op 17 Desember 2018 sal jy jou naam trots voor miljoene mense sê wanneer jy die land wat jou grootgemaak het op daardie verhoog verteenwoordig. Hoe wonderlik! Maak nie saak wat gebeur nie, wees trots op die vrou wat jy geword het – die stem wat jy in die wêreld is en daardie goedheid is die waardevolste geldeenheid.” Angela Ponce van Spanje is vanjaar die eerste transgender-finalis om ooit aan Mej. Heelal deel te neem. Foto: Facebook Nog ŉ deelnemer wat vanjaar aandag trek by die kompetisie is Spanje se Angela Ponce (27), die eerste transgender-finalis om ooit aan Mej. Heelal deel te neem. Ponce het jare lank hormoonterapie ondergaan en haar geslagsverandering is uiteindelik in 2014 voltooi. Of sy met die kroon wegstap of nie, Ponce is vasbeslote om ŉ verskil te maak as skoonheidsikoon. Sy het aan die Today-nuusagentskap gesê studies toon 30% van transgender tienermeisies het al probeer selfmoord pleeg en sy wil dié statistieke verander. Deur ŉ rolmodel vir jong mense te wees, wil sy aan hulle wys dit is moontlik om ŉ goeie lewe as ŉ transgender persoon te leef. Die Mej. Heelal-kompetisie word Maandag om 02:00 op Vuzu (DStv kanaal 116) of DStv kanaal 103 regstreeks uitgesaai. ŉ Heruitsending sal Maandag om 20:33 ook op Vuzu uitgesaai word.